FAKTA: Differentieret Gult Kort

I den såkaldte MRSA-handlingsplan fra april 2015 vedtog et meget bredt flertal i folketinget, at Fødevarestyrelsen skulle ændre ”Gult Kort ordningen” til ”Differentieret Gult Kort ordningen”.

Under Gult Kort ordningen fik svineproducenterne et gult kort, hvis de brugte for meget antibiotika. Alle slags antibiotika talte lige meget i medicinregnskabet.

I Differentieret Gult Kort ordningen tæller antibiotika, der af hensyn til folkesundheden er vigtige at holde aktive og virksomme, mere i svineproducenternes medicinregnskab end antibiotika, der ikke er vigtige i behandlingen af infektioner hos mennesker.

Det skulle gerne motivere svineproducenterne til at vælge de stoffer, der tæller mindst i medicinregnskabet. Så undgår de at få et gult kort for overforbrug med deraf følgende krav om kostbare ekstra sundhedsbesøg.